cy en en cy ceb it cy en fr cy cy fr nl cy cy jbo cy cy en fr fr cy cy fr it cy cy jbo cy cy en fr fr fr en cy cy jbo cy cy nl fr cy cy cy ast en cy fr nl cy cy cy cy cy cy de hbs_lat cy ast cy cy cy zh cy en cy eo cy it en en es en cy en fr cy it cy cy cy cy cs cs cy cy fy cy cy en cy cy cy cy cy es es cy cy cy cy cy cy en cy es cy cy es de cy en cy cy en cy cy en en cy cy en cy cy en cy cy en cy en cy en cy cy cy cy en en cy en cy cy cy en de cy cy en cy cy en cy cy cy en tl cy cy en cy cy en cy cy cy en en cy cy en cy cy cy de cy cy cy cy cy cy cy cy en cy fr cy cy en cy cy cy en gom cy cy nl en ca cy cy en fi cy cy en cy en fr cy en cy cy cy eo en cy cy cy cy cy en cy cy cy cy cy cy en cy cy cy cy hbs_lat en cy en cy cy en cy en cy
Newyddion | Ysgol Gymraeg Aberystwyth
Mae'r Clwb Brecwast ar agor yn ddyddiol rhwng 0815 - 0845
Os oes angen trafod unrhyw agwedd o adroddiad cofnod cynnydd eich plentyn, cysylltwch â'r Swyddfa i wneud apwyntiad
Gwibdaith bl.3 i Ffatri Wlân Drefach Felindre a Teifi Mania
Gwersi Beicio bl.6 (Grŵp 2)
Gwibdaith y Meithrin (plant sy'n mynychu yn y prynhawn yn unig) i Ganolfan Hamdden Plascrug
Gwibdaith y Meithrin (disgyblion sy'n mynychu drwy'r dydd a bore yn unig) i Ganolfan Glan-y-Môr Clarach.
Barbeciw y Gymdeithas Rhieni ac Athrawon 6yh
Ysgol yn cau ar gyfer gwyliau'r haf
Gwyliau haf hapus i bawb
Bydd yr ysgol yn ail agor i staff ar y 3ydd o Fedi
Bydd yr ysgol yn ail agor i blant ar y 4ydd o Fedi
Cafodd ddisgyblion blynyddoedd 3 a 6 yr ysgol gyfle i ymweld ag arddangosfa o waith celf un o rieni'r ysgol heddiw. Mae Kim wedi bod yn brysur iawn gyda'i gwaith ymchwil yn arbrofi ac ymarfer - cofiwn iddi ddod i'r ysgol tua deufis yn ôl i lunio disgyblion a staff wrth eu gwaith bob dydd, a heddiw gwelsom ffrwyth y gwaith hwnnw yn Ysgol Gelf Prifysgol Aberystwyth. Diolch iddi am ei sgwrs ddiddorol, ac am ddangos inni sut y mae hi'n llunio pobl.
Y FFAGL OLYMPAIDD YN DOD I'R YSGOL
Braf oedd croesawu un o gludwyr y fflam Olympaidd i'r ysgol heddiw. Daeth Bridget James, a gariodd y ffagl o'r Llyfrgell Genedlaethol i fyny rhiw Penglais yn y bore, i'r ysgol yn y prynhawn gyda'i ffagl gan ymweld â phob dosbarth er mwyn i'r disgyblion weld a dal y ffagl eu hunain. Yma'n y llun mae Bridget yn sefyll gyda chriw o blant a benderfynodd redeg wrth ei hymyl ar hyn y lôn sy'n arwain i lawr o'r llyfrgell. Am blant heini!
Cliciwch yma i weld y casgliad llawn (31 llun)
Yn wahanol iawn i llynedd, roedd yr haul yn tywynnu ar y prom a chyfres beicio Halfords eleni. Roedd yr haul hefyd yn tywynnu ar feicwyr yr Ysgol Gymraeg wrth iddyn nhw gipio nifer o wobrau yn ystod y prynhawn. Llongyfarchiadau mawr i Dwynwen o flwyddyn 6 ar ennill y ras i ferched blynyddoedd 5a6, ac i Sioned o flwyddyn 5 a ddaeth yn ail a Lily o flwyddyn 6 yn drydydd. Yn y ras i fechgyn blynyddoedd 3a4 llwyddodd Iestyn Llŷr i gipio'r ail safle. Da iawn i bawb arall hefyd a gystadlodd yn yr holl rasys gyda nifer yn dod yn y deg cyntaf.
CWMNI THEATR ARAD GOCH YN CYFLWYNO GUTO NYTH BRÂN
I gyd-fynd gyda digwyddiad y Gêmau Olympaidd eleni, ac yn arbennig ymweliad y fflam â thref Aberystwyth penwythnos yma, roedd hi'm amserol iawn i ddisgyblion blynyddoedd 3,4,5a6 ymweld â Theatr y Werin i weld perfformiad o Guto Nyth Brân. Diolch unwaith yn rhagor i Gwmni Theatr Arad Goch am gynhyrchiad wnaeth roi llawer o fwynhad i'r plant a'r staff, wrth ddod â stori "bachgen cyflyma'r byd" yn fyw inni.
TAITH GERDDED Y GYMDEITHAS RIENI AC ATHRAWON
Diolch o galon i bawb a ddaeth i gefnogi'r daith gerdded eleni. Braf oedd gweld cynifer o gerddwyr - yn ddisgyblion, rhieni, perthnasau, staff a chyn-ddisgyblion yr ysgol yn mwynhau'r tywydd braf a chael wâc hamddenol ar hyd y llwybrau gwahanol: ar hyd rhodfa Plascrug ar gyfer y plant bach; a draw i'r cae criced ac yn ôl i'r plant hŷn. Diolch yn arbennig hefyd i gwmni Tŷ Nant am noddi'r noson, ac am gyfrannu cannoedd o boteli o ddŵr i bawb gael dorri'u syched ar noson mor braf.
EDRYCHWCH PWY SY'N PRIFIO!
Fel y gwelwch, mae'r cywion wedi bod yn brysur iawn yn bwyta llawer iawn o fwyd yn ystod yr wythnosau diwethaf! Maen nhw bellach wedi tyfu'n gywion mawr, a chyn hir byddant yn ystyried hedfan o'r nyth am y tro cyntaf. Mae eu rhieni yn parhau i'w bwydo yn gyson er mwyn iddyn nhw dyfu'n fwy a chael nerth i hedfan. Bydd raid inni gadw llygad manwl arnynt er mwyn gweld hynny'n digwydd.
BLWYDDYN 2 YN DILYN LLWYBR TAITH GYFNEWID Y FFLAM OLYMPAIDD
Cliciwch yma i wylio fideo o'r daith
» Staff a disgyblion un o ddosbarthiadau blwyddyn 2 yn sefyll o gwmpas map o Gymru a'r lleoliadau y bydd y fflam yn ymweld â hwy
Mae pawb erbyn hyn yn ymwybodol fod y fflam olympaidd ar ei ffordd o amgylch Prydain ar ei thaith gyfnewid. Dydd Sul, mi fydd y fflam yn cyrraedd Aberystwyth. Llwyddodd disgyblion blwyddyn 2 i redeg yr un daith gyfnewid ar iard yr ysgol wrth ddefnyddio map o Gymru a dychmygu gweddill Prydain. Llwyddodd y plant i gyflawni'r daith mewn 1funud a 5eiliad! Mae'n rhaid bod hynny'n record y byd!
Diolch yn fawr eto fyth i un o rieni'r ysgol, Mrs Pitcher, am ei gwaith cyson yn cynorthwyo gyda thwtio a chymennu ardaloedd gwyrdd yr ysgol. Yma mae ei merch a'i ffrindiau yn ei helpu i blannu blodau a phlanhigion yn y border ger y Prif fynedfa. Diolch Mrs Pitcher am eich holl waith drwy gydol y flwyddyn!
DIWRNOD ELFED YM MLWYDDYN 2
Yn ystod y tymor rydym wedi bod yn gwneud nifer o weithgareddau yn seiliedig ar stori 'Elfed'. Fel uchafbwynt i'r gweithgareddau hyn, cawsom barti i ddathlu 'Diwrnod Elfed'. Buom yn brysur yn paratoi ar gyfer y parti. Buom yn creu posteri, gwahoddiadau a chardiau deniadol ar y cyfrifiadur. Buom yn creu hetiau parti lliwgar. Gwnaethom hydoddi jeli a mesur dwr yn ofalus gan wneud yn siwr ein bod yn rhannu'r jeli yn gyfartal. Gwnaethom frechdanau ham, jam a chaws a buom yn addurno cacennau bach Mrs Atkinson. Roedden nhw'n flasus iawn! Cawsom bicnic tu allan i gaffi Elfed a buom yn dawnsio a chael hwyl a sbri. Cawsom ddiwrnod wrth ein bodd!
Buom yn lwcus iawn i gael ymwelydd diddorol ym mlwyddyn 5 ar Ddydd Mawrth yr ail ar hugain o Fai.  Daeth Martha yr holl ffordd o Simbabwe i ddweud wrthym am sut mae Masnach Deg wedi gwella ansawdd bywyd ei theulu yn ôl yn Simbabwe.  Dangosodd luniau i ni o’i mam a’i phlant yn Simbabwe a’r ffynnon ddwr newydd mae arian Masnach Deg wedi rhoi iddynt.  Enillodd Anna a Jack siocled Masnach Deg am eu bod wedi ateb cwestiynau yn gywir.  Ar ôl ein sgwrs yn y dosbarth aethom allan i’r heulwen braf yn yr ardd natur i fwynhau gweithdy drymio Affricanaidd.  Cawsom bob un gyfle i daro’r drymiau a dysgu rhythm curiadau Affricanaidd, a bu Martha yn ein dysgu i ganu caneuon hefyd.  Bu Martha (a Elsie!) hefyd yn dawsnio i sain hudol y gerddoriaeth Affricanaidd.  Roedd hi wir yn olygfa i’w chofio!
Gwenllian Morfudd a Huw Taylor, cynrychiolwyr Pwyllgor Masnach Deg Blwyddyn 5.
BLWYDDYN 3 YN YMWELD Â CHOMISIWN HENEBION CYMRU
Bu plant blwyddyn 3 yn brysur iawn fore dydd Mawrth yng Nghomisiwn Henebion Cymru yn Aberystwyth yn edrych ar awyrluniau, mapiau ac hen ffotograffau o'r dref dros y ganrif ddiwethaf. Rydym yn ddiolchgar iawn i'r Comisiwn am y croeso cynnes ac am y cyfle i ddysgu mwy am ein hardal leol.
BLWYDDYN 6 YN Y GERDDI BOTANEG
Cliciwch yma i weld y casgliad llawn (171 llun)
Er mwyn cefnogi'r gwaith a wneir yn y dosbarth ar gyfer Daearyddiaeth y tymor hwn, aeth blwyddyn 6 ar ymweliad i'r Gerddi Botaneg Cenedlaethol ger Llanarthne. Pwrpas y daith oedd er mwyn dysgu a gweld enghraifft o sut i fyw yn wyrdd, gan fod yr ardd yn gynaladwy iawn. Mae'n casglu'r dwr glaw i gyd, yn tyfu helyg ei hun ar gyfer bwydo boiler biomass ei hun ac yn trin gwastraff ar y safle ayyb. Diolch yn fawr i Gloria am ein tywys o gwmpas yr ardd, ac am ei holl ffeithiau a gwybodaeth ddiddorol.
GWOBRAU Tir na nÓg
» Mrs Delyth Huws o Lyfrgell y Dref gyda'r disgyblion fu'n rhoi cyflwyniad ar y tri llyfr sydd ar y rhestr fer
Fel y llynedd, rydym wedi bod yn ffodus iawn fel ysgol i gael cymryd rhan a chydweithio gyda Llyfrgell y Dref a'r Cyngor Llyfrau Cenedlaethol i ddewis pa lyfr rydyn ni'n teimlo ddylai ennill gwobr Tir na nÓg ar gyfer y llyfr Saesneg gorau i blant. Eleni roedd tri llyfr ar y rhestr fer sef Saving SS Shannon, Nelson at Sea a Full Moon. Ein dewis ni oedd Nelson at Sea ond tybed ai dyna fydd dewis y beirniad swyddogol? Bydd rhaid aros i weld!
DIWRNOD BEICS BLWYDDYN 1
Roedd hi'n ddiwrnod beics ym mlwyddyn 1 heddiw. Daeth pawb i'r ysgol gyda'u beiciau a'u sgwteri er mwyn treulio cyfnod yn beicio o gwmpas yr iard, gan fynd heibio i gônau gwahanol liw a thrwy bylchau cul hefyd. Cafodd bawb llawer o hwyl yn beicio gyda'i gilydd, gan ddysgu sut i feicio'n ofalus heb daro i mewn i neb arall, sydd yn dipyn o gamp!
COCH, OREN A GWYRDD!
» Disgyblion y Dosbarthiadau Derbyn yn dysgu am oleuadau traffig
"Aethom am dro i weld y goleuadau traffig ar ffordd Llanbadarn. Roedd y golau yn dri lliw sef coch, oren a gwyrdd. Pan roedd y golau yn lliw gwyrdd roedd y ceir yn gallu mynd ond pan newidiodd y golau i’r lliw coch roedd rhaid i’r ceir stopio er mwyn gadael i ni groesi."
Beatrix a Mairwen, Dosbarth Derbyn
GWAITH YN CYCHWYN AR YR ESTYNIAD
Bellach mae'r gwaith wedi cychwyn ar adeiladu estyniad i neuadd yr ysgol. Bydd yr ystafell ychwanegol yn golygu y bydd modd i ni greu dwy ystafell ar gyfer rhai gweithgareddau megis Addysg Gorfforol a Cherdd yn ogystal â chael un ystafell fawr ar gyfer amser cinio a gwasanaethau boreol. Mi fydd y Clwb Gofal Plant yn cael ei leoli yn yr adeilad newydd hefyd.
TRAWS GWLAD CENEDLAETHOL YR URDD
» Iestyn a Rhys gyda'u medalau ar ddiwedd y ras
Llongyfarchiadau gwresog i'r holl redwyr a gymrodd ran yn y gystadleuaeth Traws Gwlad ar gaeau Blaendolau ddydd Sadwrn.
1af - Tîm Bechgyn Blwyddyn 3
2il - Tîm Merched Blwyddyn 5
2il - Tîm Merched Blwyddyn 6
3ydd - Rhys Evans - Unigol Bl.3
3ydd - Dwynwen Davies - Unigol Bl.6
3ydd - Tîm Bechgyn Blwyddyn 4
3ydd - Tîm Bechgyn Blwyddyn 5
3ydd - Tîm Merched Blwyddyn 3
TWRNAMENT PÊL-DROED CENEDLAETHOL YR URDD
» Tim pêl-droed yr ysgol
Yn dilyn ymdrech arbennig y tim pêl-droed i ennill y gystadleuaeth sirol eleni, colli oedd yr hanes yn y twrnament cenedlaethol.
Wrth golli dwy gêm a chwarae un gêm gyfartal, ni lwyddodd y bechgyn i gyrraedd yr wyth olaf. Serch hynny, roedd hi'n braf gweld y bechgyn yn chwarae'n dda ac yn mwynhau'r diwrnod. Blwyddyn nesaf amdani!
» Aelodau'r Cwis Llyfrau fu'n fuddugol yn y gystadleuaeth i ddisgyblion blynyddoedd 5a6
Cafodd criw o ddisgyblion blwyddyn 6 yr ysgol hwyl wrth gystadlu yng Nghystadleuaeth y Cwis Llyfrau yn ddiweddar. Yn ystod rownd Ceredigion, roedd yn rhaid iddynt drafod llyfr (dewiswyd Lowri Angel), a gwneud cyflwyniad am lyfr gwahanol (dewiswyd Sais ydi o, Miss) Llongyfarchiadau mawr i'r wyth am ennill y gystadleuaeth i flynyddoedd 5a6. Byddant bellach yn cystadlu yn y rownd genedlaethol a gynhelir ar Fehefin 20fed. Pob hwyl iddynt.
"I BLE GEI DI DY GLUDO PAN FO'R HAUL YN SUDDO?"
» Siwan gyda'i llinell o farddoniaeth ar y prom yn Aberystwyth
"Yn gynharach yn y flwyddyn daeth Bardd Plant Cymru sef Eurig Salisbury i'r ysgol i gynnal gweithdy barddoniaeth gyda ni fel rhan o gynllun Adfer y Prom. Pwrpas yr ymweliad oedd er mwyn creu llinellau o farddoniaeth sy'n ein hysbrydoli gan yr olygfa a geir o'r prom yn Aberystwyth. Yn ffodus iawn, cafodd fy syniadau i eu hystyried a bellach mae gennyf linell o farddoniaeth ar lechen ysgythredig!"
» Disgyblion yr ysgol yn awyddus i gychwyn y ras!
Ar ddiwedd y mis bydd Taith Halfords yn cyrraedd Aberystwyth. Yn ystod y prynhawn bydd cyfle i ddisgyblion ysgolion cynradd gymryd rhan mewn ras eu hunain, ac felly cynhaliwyd ras-ragbrawf yn yr ysgol er mwyn gweld pwy fydd yn cynrychioli'r ysgol yng nghystadleuaeth Halfords. Llongyfarchiadau i'r 20 a ddaeth i'r brig, a phob hwyl iddynt ar Fai 25ain.
» Rhai o ddisgyblion Blwyddyn 6 yn plannu courgettes
Mae disgyblion yr ysgol wedi bod yn brysur iawn yn plannu llysiau yn yr ardd natur yn ystod yr wythnosau diwethaf. Bellach mae yno lysiau o bob math: moron, broccoli, winwns, tatws, courgettes a pherlysiau i enwi ond rhai. Yn ystod gweddill y tymor mi fydd gan y disgyblion gyfrifoldeb i ofalu amdanynt a sicrhau fod y llysiau yn tyfu ar eu gorau er mwyn eu gwerthu ddiwedd y tymor.
» Fideo : Amser bwyd!
Mi fyddwch chi'n falch i glywed bod y cywion i gyd wedi deor yn ddiogel a bellach maen nhw'n cadw'u rhieni yn brysur gyda'u chwant am fwyd!
NIA YN FASGOT I GLWB PÊL-DROED BIRMINGHAM!
» Nia yn dal rhaglen gêm Birmingham yn erbyn Blackpool, ynghyd â thystysgrif a gyflwynwyd iddi gan y clwb
"Ges i dipyn o sioc neithiwr pan ddarganfyddais i mai fi oedd masgot Clwb Pêl-droed Birmingham ar gyfer y gêm yn erbyn Blackpool. Wnes i gwrdd â'r chwaraewyr i gyd, eu harwain nhw allan i'r cae, cael bwyd gyda nhw ar ôl y gêm, a derbyn crys wedi'i lofnodi! Roedd yn wych! Yr unig beth trist oedd bod Birmingham wedi colli o 3 gôl i 2!"
DAMIEN WALFORD DAVIES YN YMWELD Â BLWYDDYN 1
» Criw o ddisgyblion Blwyddyn 1 gyda'r Athro Damien Walford Davies
"Rydyn ni wedi mwynhau gweld y lluniau o Jerwsalem. Mae Jerwsalem yn bell iawn. Roedd Mr Davies wedi bod i'r ogof lle bu Iesu. Roedd llawer o gathod yn Jerwsalem. Mae Mr Davies yn ysgrifennu llyfr yn sôn am Jerwsalem. Roedd Mr Davies wedi teithio i Jerwsalem mewn awyren. Roedd yr adeilad aur yn wych!
Roedd y dillad lliwgar yn neis iawn. Bues i a Lucy yn helpu Mr Davies i ddangos y lluniau o Jerwsalem i bawb."
Cristyn, Matty, Mair, Gareth ac Ella Gwawr, Blwyddyn 1
AGORIAD SWYDDOGOL LLWYBR YR ARFORDIR
» Criw o blant yr ysgol yn cael eu ffilmio ar gyfer y rhaglen deledu 'Bro'
Dydd Sadwrn agorwyd llwybr arfordir Cymru gyda dathliadau mawr ar y prom yma yn Aberystwyth. Aeth criw o blant yr ysgol i'r prom ac yna i'r traeth ar gyfer ffilmio darn ar gyfer y rhaglen 'Bro' a fydd yn cael ei darlledu nos Lun.
Mae'r llwybr yn 870 milltir o hyd, ac y llwybr arfordirol cyntaf yn y byd i fod yn llwybr di-dor o amgylch un wlad.
Cliciwch yma i ddysgu mwy am y llwybr ar wefan Cyngor Cefn Gwlad Cymru
BLWYDDYN 3 YN YMWELD Â FFERM CWMWYTHIG
Cliciwch yma i weld y casgliad llawn (55 llun)
» Lloi fferm Cwmwythig yn ymlacio ar y gwellt!
"Roedd lond y lle o welingtons ym mlwyddyn 3 heddiw wrth i ni baratoi ar gyfer ymweld â fferm Cwmwythig - fferm wartheg ger pentref Capel Bangor. Ar ôl cyrraedd, gwelsom y bwyd y mae'r gwartheg yn ei fwyta, a'r adeilad lle maen nhw'n cael eu godro. Mae cannoedd o wartheg ar y fferm, gan gynhyrchu 9,000 litr o laeth bob dydd! Yna cawsom ni eistedd mewn tractor! Gwych!"
Y CYWION YN DEOR!
» Fideo o'r cywion bach yn deor am y tro cyntaf
Heddiw, ar y diwrnod cyntaf o Fai, dyma'r cywion yn dechrau deor! Llwyddodd 3 ohonynt i ddeor yn y bore, gyda phedwar arall yn deor yn y prynhawn. Bu rhai plant yn ffodus iawn i weld plisg yr wyau yn hollti a gwylio'r cywion bach yn deor! Ry'n ni nawr yn aros i'r gweddill ddeor!
« Newyddion Ebrill 2012 / Newyddion Mehefin 2012 »
© Yr Ysgol Gymraeg, Coedlan Plascrug, Aberystwyth, Ceredigion. SY23 1HL
Rhif ffôn : 01970 617613 | Rhif ffacs : 01970 636742 | swyddfa@ysgolgymraeg.ceredigion.sch.uk